### Διπλωματική Εργασία

Η εκπόνηση διπλωματικής εργασίας αποτελεί βασική προϋπόθεση για την ολοκλήρωση των προπτυχιακών σπουδών στο Τ.Μ.Ο.Δ. Η διπλωματική εργασία είναι υποχρεωτική και λαμβάνει ποσοστό 15% στον τελικό βαθμό του Διπλώματος.

1. Ανάληψη διπλωματικής εργασίας

Προϋπόθεση για την ανάληψη Διπλωματικής Εργασίας είναι ο/η φοιτητής/τρια να οφείλει ως και επτά (7) μαθήματα και να βρίσκεται τουλάχιστον στο 9ο εξάμηνο σπουδών.

Ο/Η φοιτητής/τρια έρχεται σε συνεννόηση με το/τη διδάσκοντα/ουσα στο αντικείμενο του οποίου θέλει να εκπονήσει διπλωματική εργασία και ο/η διδάσκων/ουσα αποδέχεται να είναι ο/η επιβλέπων/ουσα της εργασίας. Σε περίπτωση που η διπλωματική το απαιτεί μπορούν να υπάρχουν δύο επιβλέποντες/ουσες. Ο/Η επιβλέπων/ουσα μπορεί να είναι Καθηγητής-τρια ή Λέκτορας (μέλος ΔΕΠ) του Τμήματος ή άλλου ελληνικού ΑΕΙ ή συμβασιούχος/α διδάσκων/ουσα του Τμήματος ή μέλος ΕΔΙΠ της Σχολής Επιστημών της Διοίκησης ή Ερευνητής/τρια σε ελληνικό Ερευνητικό Κέντρο. Στην τριμελή επιτροπή πρέπει να συμμετέχει τουλάχιστον ένας/μία Καθηγητής-τρια ή Λέκτορας (μέλος ΔΕΠ) του Τμήματος.

Στη συνέχεια, ο/η φοιτητής/τρια συμπληρώνει στη Γραμματεία αίτηση εγγραφής σε διπλωματική εργασία. Τα τρία μέλη της τριμελούς επιτροπής επιβεβαιώνουν τη συμμετοχή τους στην τριμελή είτε υπογράφοντας την αίτηση εγγραφής είτε στέλνοντας e-mail στη Γραμματεία.

Το θέμα και η τριμελής συμβουλευτική επιτροπή εγκρίνονται από τη Συνέλευση του Τμήματος. Ημερομηνία έναρξης της διπλωματικής εργασίας είναι η ημερομηνία της Συνέλευσης στην οποία εγκρίθηκε.

Σε περίπτωση που ο/η φοιτητής/φοιτήτρια επιθυμεί να αλλάξει θέμα και επιβλέποντα/ουσα, η διαδικασία που ακολουθείται είναι ίδια με την ανάληψη διπλωματικής.

Σε περίπτωση που ο/η φοιτητής/φοιτήτρια επιθυμεί να αλλάξει μόνο θέμα, η διαδικασία που ακολουθείται είναι ίδια με την ανάληψη διπλωματικής, αλλά εξακολουθούν να ισχύουν τα χρονικά όρια που περιγράφονται στις παραγράφους 2 και 3.

1. Εκπόνηση διπλωματικής εργασίας

Η εκπόνηση της διπλωματικής εργασίας διαρκεί ως δώδεκα (12) μήνες. Σε περίπτωση που η διπλωματική εργασία δεν έχει ολοκληρωθεί (δεν έχει ανακοινωθεί η ημερομηνία παρουσίασης) μέσα σε δώδεκα (12) μήνες από την έγκρισή της από τη Συνέλευση του Τμήματος, ο/η φοιτητής/φοιτήτρια πρέπει να αναλάβει νέα διπλωματική εργασία με νέο/α επιβλέποντα/ουσα. Οι φοιτητές/φοιτήτριες που έχουν δηλώσει τη διπλωματική εργασία τους μέχρι το τέλος Ιανουαρίου 2016 πρέπει να την έχουν ολοκληρώσει μέχρι το τέλος της εξεταστικής του Ιανουαρίου του ακαδημαϊκού έτους 2016-17.

Γλώσσα συγγραφής της διπλωματικής εργασίας είναι είτε τα ελληνικά με περίληψη στα αγγλικά είτε τα αγγλικά με περίληψη στα ελληνικά.

1. Παρουσίαση διπλωματικής εργασίας

Για να υποστηρίξει ένας/μία φοιτητής/τρια τη Διπλωματική του/της εργασία πρέπει να οφείλει ως και 2 μαθήματα, να βρίσκεται τουλάχιστον στο 10ο εξάμηνο σπουδών και να έχουν περάσει τουλάχιστον δύο μήνες από την έγκρισή της από τη Συνέλευση του Τμήματος.

Η παρουσίαση της διπλωματικής εργασίας πραγματοποιείται μόνο εφόσον υπάρχει η έγκριση του/της επιβλέποντος/ουσας, ο/η οποίος/α ενημερώνει τη Γραμματεία Φοιτητών.

Η παρουσίαση της διπλωματικής εργασίας είναι δημόσια και πραγματοποιείται σε χώρο του Πανεπιστημίου Αιγαίου***.*** Η ανάρτηση ανακοίνωσης από τη Γραμματεία Φοιτητών για τη δημόσια παρουσίαση της διπλωματικής εργασίας γίνεται τουλάχιστον μία εβδομάδα νωρίτερα.

Η παρουσίαση της διπλωματικής εργασίας μπορεί να γίνει σε οποιαδήποτε ημερομηνία μεταξύ 01/09 και 31/07[[1]](#footnote-1).

Αμέσως μετά την υποστήριξη, κάθε μέλος της τριμελούς επιτροπής, με ευθύνη του/της επιβλέποντος/ουσας, συμπληρώνει το δελτίο βαθμολογίας της εργασίας. Οι διπλωματικές βαθμολογούνται με βαθμό 5 ως 10.

1. Σχετικά με την ημερομηνία ανακήρυξης πτυχιούχου/διπλωματούχου για τα Τμήματα που περιέχουν στο Πρόγραμμα Σπουδών τους πτυχιακή / διπλωματικής εργασία εφαρμόζεται η διάταξη του άρθρου 54, παρ. 6, υποπαράγραφος 6 του Εσωτ. Κανονισμού Λειτουργίας του Πανεπιστημίου Αιγα’ιου (ΦΕΚ 197/1.10.2009 τ. Α΄) σύμφωνα με την οποία:

«*Για τα Τμήματα τα οποία περιέχουν στο Πρόγραμμα Σπουδών τους πτυχιακή/διπλωματική εργασία, η εξεταστική περίοδος των οποίων ολοκληρώνεται σε μεταγενέστερη ημερομηνία από την αντίστοιχη εξεταστικής περιόδου των υπολοίπων μαθημάτων, τότε ως ημερομηνία ανακήρυξης θεωρείται η ημερομηνία ολοκλήρωσης της εξεταστικής περιόδου των πτυχιακών εργασιών στην οποία συμμετείχε ο φοιτητής.»*

*[*Επισημαίνεται ότι η παραπάνω νέα ημερομηνία θα πρέπει να αναφέρεται σε επίσημο έγγραφο π.χ. Πρακτικό Συνέλευσης Τμήματος*]* [↑](#footnote-ref-1)